Méltatás Lukács Gyuláné

A Magyar Vakok és Gyengénlátók Országos Szövetségének elnöksége 2024-ben a látássérült emberek érdekében tanúsított több évtizedes elkötelezett munkája elismeréseként Louis Braille-emlékérmet adományoz Lukács Gyulánénak a Vakok és Gyengénlátók Zala Megyei Egyesülete felterjesztése alapján. 

Lukács Gyuláné – ahogy mindenki hívja, Marika – több mint 30 éve irodavezetője a Zala megyei egyesületnek. Kezdetben főállásban, néhány éve már nyugdíjasként segíti a megyei szervezet, valamint a Zala vármegyei kistérségi csoportok munkáját. 

Feladatait évtizedek óta mindenki megelégedésére, hozzáértéssel, lelkiismeretesen és nagy szeretettel végzi. Összetett munkakörébe minden beletartozik, ami az egyesület működésével, a tagok ügyes-bajos dolgaival kapcsolatos. 
Irodavezetőként nagy szerepe van abban, hogy a mindennapi munkavégzés gördülékenyen menjen, működteti az irodát, fogadja az irodába betérő tagokat, intézi a telefonos megkereséseket, ellátja a pénztárosi feladatokat, figyeli és elkészíti a szakmai pályázatokat. Az egyesület nagykanizsai székházának gondozása, tisztán tartása is az ő keze munkáját dicséri.

Pozitív hozzáállása és személyisége, őszinte érdeklődése jelentősen hozzájárult az egyesület kapcsolatrendszerének folyamatos fejlődéséhez. Mindenkit személyesen ismer, a tagság kérdéseire, problémáira érzékenyen és megértéssel reagál, kapcsolatot tart az önkéntes segítőkkel, partnerekkel, és persze mindenkihez van egy-egy kedves szava. 

Lukács Gyuláné több évtizedes, szakszerű és lelkiismeretes munkájával hozzájárult a
Zala vármegyei látássérült emberek közösségi kapcsolatainak erősítéséhez, önálló életvitelük támogatásához. 

Kitüntetéséhez szívből gratulálunk!


